KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksesta neuvoston kantaan ehdotuksesta EUROOPAN PARLAMENTIN JA NEUVOSTON PÄÄTÖKSEKSI makrotaloudellisen lisärahoitusavun myöntämisestä Georgialle /* COM/2013/067 final - 2010/0390 (COD) */





2010/0390 (COD) KOMISSION LAUSUNTO Euroopan unionin toiminnasta tehdyn sopimuksen 294 artiklan 7 kohdan c alakohdan nojalla Euroopan parlamentin tarkistuksesta neuvoston kantaan ehdotuksesta EUROOPAN PARLAMENTIN JA NEUVOSTON PÄÄTÖKSEKSI makrotaloudellisen lisärahoitusavun myöntämisestä Georgialle 1. Johdanto Euroopan unionin toiminnasta tehdyn sopimuksen 294 artiklan 7 kohdan c alakohdassa määrätään, että komissio antaa lausunnon tarkistuksista, joita Euroopan parlamentti on ehdottanut toisessa käsittelyssä. Komissio esittää seuraavassa lausuntonsa parlamentin ehdottamista tarkistuksista. 2. Tausta Ehdotus toimitettiin parlamentin ja neuvoston käsiteltäväksi 13. tammikuuta 2011. Parlamentti antoi lausuntonsa ensimmäisessä käsittelyssä 10. toukokuuta 2011. Komissio antoi kantansa parlamentin ensimmäisessä käsittelyssä tekemiin tarkistuksiin 10. toukokuuta 2011. Neuvosto vahvisti kantansa ensimmäisessä käsittelyssä 10. toukokuuta 2012. Euroopan parlamentti antoi lausuntonsa toisessa käsittelyssä 11. joulukuuta 2012. 3. Komission ehdotuksen tavoite Ehdotus oli osa EU:n mahdollisia suoritteita, joista ilmoitettiin vuonna 2008 pidetyssä avunantajien konferenssissa. Ehdotetun makrotaloudellisen rahoitusavun tavoitteet ovat seuraavat: · osallistutaan Georgian ulkoisten rahoitustarpeiden täyttämiseen ja julkisen talouden rahoitustarpeiden lieventämiseen · tuetaan julkisen talouden vakauttamispyrkimyksiä ja ulkoista vakauttamista osana Kansainvälisen valuuttarahaston (IMF) ohjelmaa · tuetaan rakenneuudistuksia, joilla pyritään lisäämään kestävää kasvua ja julkisen talouden hoidon läpinäkyvyyttä ja tehokkuutta. Lisäksi helpotetaan ja edistetään Georgian viranomaisten pyrkimyksiä panna täytäntöön EU:n ja Georgian väliseen Euroopan naapuruuspolitiikan toimintasuunnitelmaan ja itäiseen kumppanuuteen sisältyviä toimenpiteitä, jotta edistettäisiin läheisempää taloudellista ja rahoituksellista yhdentymistä EU:n kanssa, noudattaen samalla suunnitelmaa luoda näiden kahden osapuolen välille pitkälle menevä ja laaja-alainen vapaakauppa-alue. 4. Komission lausunto Euroopan parlamentin ehdottamasta tarkistuksesta 4.1. Komission hylkäämät tarkistukset Ainoa kiistanalainen kysymys koski komitologiamenettelyn käyttöä 2 ja 6 artiklassa tarkoitetun yhteisymmärryspöytäkirjan (poliittiset ehdot) hyväksymisessä. Komissio hyväksyi tähän liittyen parlamentin ensimmäisessä käsittelyssä omaksuman kannan, jonka mukaan asiassa olisi sovellettava neuvoa-antavaa menettelyä ilman perusteluita. Parlamentti säilytti kantansa toisessa käsittelyssä. Muut parlamentin tekemät tarkistukset ovat toimituksellisia tai vahvistavat komission alkuperäisen ehdotuksen. Kun kuitenkin otetaan huomioon komission kanta tarkistuksiin, jotka parlamentti teki ensimmäisessä käsittelyssä ehdotukseen makrotaloudellisen rahoitusavun myöntämisestä Kirgisian tasavallalle (samassa täysistunnossa joulukuussa 2012 ), ja tätä arkaluonteista menettelyllistä kysymystä koskeva parlamentin ja neuvoston kiista, jonka vuoksi kaikki makrotaloudellista rahoitusapua koskevat ehdotukset ovat tällä hetkellä jäissä ja joka edellyttää pikaista kompromissiratkaisua kyseisten toimielinten välillä, komissio ehdottaa, että jatkossakin annetaan erityisperustelut päätettäessä soveltaa neuvoa-antavaa menettelyä yhteisymmärryspöytäkirjan hyväksymiseen. 5. Päätelmät Lainsäädäntävallan käyttäjien keskusteluissa keskitytään komitologiakysymykseen, ja komissio haluaa ennen kaikkea löytää mahdollisimman pian ratkaisun neuvoston ja parlamentin eriäviin käsityksiin siitä, pitäisikö Georgiaa koskevaa yhteisymmärryspöytäkirjaa hyväksyttäessä soveltaa neuvoa-antavaa menettelyä vai tarkastelumenettelyä. Komissio ehdottaa jatkossakin kompromissiratkaisuja.